Kompleks - Voelgoed
Tuis Voelgoed Blogs Kompleks
Ek vermoed dat die tannie en oom wat in die grondvloer-eenheid bly albei 'n sagte dieët volg. Jy ruik dag en nag die reuk van opgekookte kool, boontjiesop en – ek vermoed, gestoomde vis. Dis nie heeltemal onaardig nie, maar ek sou so nou en dan die reuk van 'n gebraaide tjoppie of 'n varsgebakte brood waardeer. (Sê ek terwyl ek my 2 Minute Noodles in die mikrogolf prop).
Langs die vryers – maar steeds bo my, is daar dan twee vroue. Susters. Hulle skuif hulle plekkie elke aand. Ek vermoed hulle speel Twister óf leef minimalisties en probeer om hul sitkamer te feng shui. Dit kan miskien nog geduld word, maar een van die susters dra pal hakskoene. Dit is voetstappe van vroeg tot laat. Word haar voete nie moeg nie? Sy sukkel beslis nie met bunions of eelte nie. Miskien is hulle loopplankmodelle en skuif hulle elke aand die meubels weg sodat hulle kan oefen om te loop? Miskien het een 'n nuwe fitbit vir Krismis gekry en voel sy verplig om elke dag 40 000 treë te loop.
In die ry eenhede voor my kamervenster bly daar 'n knapie van so twee- of drie jaar oud. Sy ma werk hard en as sy smiddae by die huis kom, dan sit sy met 'n rooietjie in die hand op die grasperk. Dit is dan wanneer boetman sy plastiese scooter met mening oor die plaveisel laat sing. Sing? Nee! Dit klink omtrent soos donderweer wat uit die verte aangerol kom… Pla dit haar nie? En die passie waarmee daai laaitie die scooter skop voorspel vir hom 'n toekoms as óf 'n langafstand atleet óf as getaway driver vir 'n bende bankrowers.